Pa gevonnis ná baba se doodIgshaan Price Foto: ANA Igshaan Price, ŉ 44-jarige pa van Kaapstad, is Dinsdag in die Wes-Kaapse hooggeregshof gevonnis vir die moord op sy drie weke oue babaseuntjie. Price is effektief tot 20 jaar tronkstraf gevonnis nadat hy ŉ pleit- en vonnisooreenkoms met die staat aangegaan het vir die moord op Laeeq Schroeder, op 1 Mei 2012 in Hanoverpark, Kaapstad. Hy het ook erken dat hy sy vrou, Felicia Schroeder, geslaan en geskop het. Hy het hierop tereg gestaan op ŉ aanklag van aanranding met die doel om ernstig te beseer. Die pleit- en vonnisooreenkoms het ŉ donker prentjie geskets van ŉ disfunksionele huis waar die egpaar gereeld baklei en saam tik en mandrax gebruik het. Laeeq is in dié huis gebore en was drie weke later die slagoffer van sy pa se woede teenoor sy ma. Felicia het die dag voor die moord Laeeq by sy pa gelos en gesê sy gaan by haar ma kuier. Toe sy ná vier ure nie teruggekeer het nie, het Igshaan haar gaan soek, maar sy was nie by haar ma se huis nie. Toe Felicia later terugkeer, het die egpaar baklei en Igshaan het haar met die vuiste bygedam. Felicia het die volgende oggend Laeeq weer by sy pa gelos en gesê sy gaan sigarette koop. Sy het ná twee ure teruggekeer, en toe Igshaan haar hieroor konfronteer, het sy geweier om te sê waar sy was. Hy het haar geskop en geslaan terwyl sy Laeeq in haar arms gehou het. Hy het hul babaseuntjie gegryp en hom hard op die teëlvloer neergegooi. Igshaan het erken hy het stewels aangehad toe hy op die babaseuntjie getrap het. Hy onthou dat hy dit minstens drie keer gedoen het. Die babaseuntjie het hard gehuil en Felicia het hom opgetel en in die bed gesit. Igshaan, wat as ŉ paneelklopper gewerk het, is daarna weg werk toe. Toe hy teruggekeer het, was sy seun dood. Igshaan is tot drie jaar tronkstraf gevonnis op die aanklag van aanranding en 25 jaar vir die moord, waarvan vyf jaar opgeskort is. Die vonnisse sal gelyklopend uitgedien word, wat beteken dat hy effektief tot 20 jaar tronkstraf gevonnis is. Geen familielede was in die hof om Igshaan te ondersteun nie, en hy het geen emosie gewys toe hy geboei en na die polisie se aanhoudingselle geneem is nie.